باتی آذربایجان ویلایتی‌نین ماکی(ماکو) شهرینده یاشایان فیض‌الله‌نژاد عایله‌سی 5 ایل بویونجا گؤستردیگی سعی و اصرارا باخمایا‌راق بیر مودت اؤنجه‌یه قدر ایران دؤولت قورومون‌دان اوغوز کاان آدلی اوغلونا کیملیک آلا بیلمه‌میشدی.
سوسیال شبکه‌لرده یاییلان معلومات و کیملیگین تصویرینه ایستینا‌دا، 5 یاش‌لی اوشاغا بو یاخین‌لاردا “اوغوز کاان” دئییل، تکجه “اوغوز” آدی ایله بیر کیملیک وئریلیب.
ایرانین وطنداش‌لیق وضعیتی آکت‌لاری‌نین قیدیاتی ایداره‌سی‌نین ماکی شعبه‌سی 2011.جی ایلده تورکجه اوغوز کاان آدینا کیملیک وئرمک‌دن امتیناع ائتدیک‌دن سونرا اوشاغین آتاسی صادیق فیض‌الله‌نژاد محکمه‌یه موراجعت ائده‌رک ایداره‌دن شیکایت ائتمیشدی. آما محکمه‌نین چیخاردیغی حؤکمده ده دؤولت قورومونون مؤوقعیی تصدیق اولونموشدو.
ماکی شهری عمومی محکمه‌سی‌نین 2.جی شعبه‌سی طرفین‌دن چیخاریلان حؤکمده “سئچیلن آدین ایسلام و شریعت مدنیتی‌نین قبول ائتدیگی آدلار داخیلینده اولمادیغینا و اصل ایسلام توپلومونون مدنیتینه ضید اولدوغونا” دایر رای وئریلمیشدی.
“اوغوز فیض‌الله‌نژاد” آدینا چیخاریلمیش کیملیگین صورتی بو گون‌لرده ایراندا گئنیش ایستیفاده ائدیلن آنی مئساژلاشما سیستمی تلگرام کانال‌لاریندا پایلاشیلماقدا‌دیر. ایستیفادچی‌لر تصویری “5 ایللیک مجادیله نتیجه‌سینده تورکجه اوغوز آدینا شخصیت وثیقه‌سی وئریلدی!” آچیقلاماسی ایله برابر پایلاشیرلار.
سون بیر نئچه ایلده ایراندا اوشاق‌لارینا سئچدیگی تورک آدی ایله شخصیت وثیقه‌سی آلا بیلمه‌ین بعضی عایله‌لر دورومو سوسیال شبکه‌لر و مطبواتلا پایلاشماغا باشلاییب.
آمریکانین سسی
